Diari Oficial de la Generalitat Valenciana


Sumari del DOGV 4936, del 01-02-2005 (2005/417)

RESOLUCIÓ de 17 de gener de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni per al desplegament de programes que permeten l'accés a un habitatge digne per a famílies del poble gitano promogudes per la Plataforma Romaní de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4936

Data del DOGV
:   01-02-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/417


Data del document
:   17-01-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * societat sense fins de lucre
    * habitatge social
    * necessitat d'habitatge
    * cooperació administrativa

RESOLUCIÓ de 17 de gener de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni per al desplegament de programes que permeten l'accés a un habitatge digne per a famílies del poble gitano promogudes per la Plataforma Romaní de la Comunitat Valenciana. [2005/X417]
  
Subscrit, després de la tramitació prèvia reglamentària, entre la Generalitat Valenciana i l'Associació Plataforma Romaní de la Comunitat Valenciana, el 3 d'agost de 2004, un Conveni per al desplegament de programes que permeten l'accés a un habitatge digne per a famílies del poble gitano promogudes per la Plataforma Romaní de la Comunitat Valenciana, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0990/2004, i que figura com a annex d'esta resolució.
  
València, 17 de gener de 2005.- La directora general de Relacions amb les Corts i Secretariat del Govern: Alida C. Mas Taberner.
  
CONVENI PER AL DESPLEGAMENT DE PROGRAMES QUE PERMETEN L'ACCÉS A UN HABITATGE DIGNE PER A FAMÍLIES DEL POBLE GITANO PROMOGUDES PER LA PLATAFORMA ROMANÍ DE LA COMUNITAT VALENCIANA.
  
València, 3 d'agost de 2004
  
Reunits:
  
D'una part l'Honorable conseller de Territori i Habitatge de la Generalitat Valenciana, el Sr. Rafael Blasco Castany, segons Decret 6/2003, de 21 de juny del president de la Generalitat, pel qual s'assigna la titularitat de les conselleries en què s'organitza l'administració de la Generalitat, en nom i representació d'aquesta, d'acord amb les facultats que li confereix la Llei 5/1983, de 30 de desembre, de Govern Valencià.
  
D'una altra part el Sr. Juan José Castellón Vargas, amb DNI 64.386.758-M, en qualitat de president de l'associació sense ànim de lucre denominada Plataforma Romaní de la Comunitat Valenciana, segons certificat de la secretària de la Federació Plataforma Romaní de la Comunitat Valenciana de data 13 de juliol de 2004 i l'article 13.a dels seus estatuts.
  
Les parts es reconeixen la capacitat legal suficient per a firmar el present conveni i asseguren tindre representació legal suficient per a això, a l'efecte de la qual,
  
Manifesten:
  
Primer
  
Que, la Conselleria de Territori i Habitatge, realitza en l'àmbit de les seues competències, programes per a la millora de l'accessibilitat a un habitatge digne a les famílies que més ho necessiten, segons les seues condicions socioeconòmiques, amb atenció especial a col·lectius específics, per contribuir a millorar la qualitat de vida de tots els ciutadans.
  
Segon
  
Que la Direcció General d'Habitatge i Projectes Urbans i la Plataforma Romaní de la Comunitat Valenciana han mantingut una línia de col·laboració en els últims anys que es desitja potenciar encara més, amb l'execució dels acords continguts en el present conveni, l'objecte del qual és facilitar i agilitzar l'accés a diferents actuacions previstes en el Pla Habitatge 2002-2005 i posteriors.
  
Tercer
  
Que la Plataforma Romaní, en execució dels seus objectius ha desenvolupat un projecte marc denominat Projecte Accèssit que té entre les seues finalitats, el fet de definir mesures que permeten afavorir l'accés a l'habitatge per al poble gitano, amb els objectius concrets de rehabilitar habitatges i edificis molt deteriorats per a la posterior posada a disposició en règim de lloguer, i generar autoconstrucció sostenible d'habitatges per al benefici del poble gitano, establint un pont d'accés a l'habitatge acollit tant a un règim de protecció i com de renda lliure.
  
Quart
  
Que entre les noves competències assumides per la Conselleria de Territori i Habitatge, després de l'aprovació del nou Reglament orgànic i funcional, es troben noves funcions de coordinació i elaboració d'actuacions concretes en matèria d'habitatge destinades a afavorir l'accés a l'habitatge a col·lectius socials més desfavorits, i preveure la creació d'una Xarxa d'Infohabitatge per a afavorir l'intercanvi d'habitatge de lloguer, com també l'assessorament i informació per a l'accés a aquest dret constitucional.
  
Per raó d'aquestes noves funcions i competències, la Conselleria de Territori i Habitatge de la Generalitat Valenciana, promou la creació d'una Xarxa Valenciana d'Infohabitatge, que aconseguisca destacar punts d'informació i assessorament per a millorar la intermediació en matèria immobiliària i permetre l'accés a l'habitatge amb ajudes complementàries per als col·lectius socials desfavorits.
  
Cinquena
  
Que la Plataforma Romaní té la condició d'agent col·laborador de la Xarxa d'Infohabitatge Solidari per Resolució del director general d'Habitatge i Projectes Urbans de data 5 de desembre de 2003.
  
Sisena
  
Per Resolució de la Conselleria d'Economia, Hisenda i Ocupació de data 30 de maig de 2003, diversos immobles situats a València es van adscriure a la Conselleria de Benestar Social, per a integrar els programes que tinguen com a objecte facilitar l'accés a l'habitatge a col·lectius amb especials dificultats d'integració, competències que després de la reorganització del Govern Valencià, correspon a la Direcció General d'Habitatge i Projectes Urbans de la Conselleria de Territori i Habitatge (Decret 119/2003, pel qual s'aprova el Reglament orgànic i funcional de la Conselleria de Territori i Habitatge). Posteriorment s'incrementa el nombre d'habitatges adscrits per Resolució de 20 de febrer de 2004, de la Conselleria d'Economia, Hisenda i Ocupació.
  
Sisena
  
Que és voluntat de les parts que firmen coordinar actuacions i establir criteris de cooperació, a fi d'aconseguir la millora de l'accés a l'habitatge de la població gitana com a col·lectiu social desfavorit en l'àmbit de la Comunitat Valenciana, en el marc dels objectius fixats en les actuacions emmarcades davall el Projecte Accèssit.
  
Per tot allò que s'ha exposat, les parts subscriuen el present conveni d'acord amb les següents
  
Clàusules:
  
Primera
  
L'objecte del present conveni és la col·laboració amb la Conselleria de Territori i Habitatge i és l'òrgan concret competent la Direcció General d'Habitatge i Projectes Urbans, col·laboració que es duu a terme a través de les accions que s'expressen en les clàusules següents, desenvolupant el Projecte Accèssit per a facilitar l'accés a un habitatge digne a famílies desfavorides d'ètnia gitana.
  
Segona
  
La Conselleria de Territori i Habitatge proposarà perquè l'aprove el Govern Valencià la cessió gratuïta de l'ús de sis habitatges adscrits a aquesta per les resolucions de la Conselleria d'Economia, Hisenda i Ocupació, tal com s'ha especificat amb anterioritat, per un període de 30 anys considerant l'interés social amb què compte l'activitat que està duent a terme la Plataforma Romaní i el benefici directe que suposa per al col·lectiu d'ètnia gitana de la Comunitat Valenciana.
  
A partir del moment de l'acord de cessió gratuïta de l'ús de l'immoble la Plataforma Romaní assumirà les despeses derivades de la utilització i el manteniment de l'immoble, com també el pagament de l'impost de béns immobles.
  
Tercera
  
La Plataforma Romaní a partir de la firma del present conveni podrà intervindre com a mediadora en reallotjaments i programes en què els usuaris directes formen part de la població gitana, com a conseqüència de les mesures adoptades per al compliment de l'objecte fixat en el Projecte Accèssit de rehabilitació d'habitatges i edificis determinats en l'àmbit de les seues actuacions.
  
Quarta
  
La Plataforma Romaní així mateix podrà firmar convenis de col·laboració per a l'adquisició d'habitatges amb el finançament del Pla Habitatge vigent i futurs, per al poble gitano i durant el període de vigència del present conveni, sempre que es complisquen els requisits fixats en la normativa reguladora del pla corresponent.
  
Cinquena
  
L'esmentada plataforma podrà realitzar operacions d'adquisició, compra, reparació o lloguer per al compliment dels seus programes a fi de desenvolupar l'estratègia de normalització de les famílies que es beneficien del programa, i afavorir d'aquesta manera la integració social a través de l'hàbitat residencial.
  
Sisena
  
La Plataforma Romaní pot ser consultada per les comissions mixtes d'adjudicacions d'habitatges de promoció pública, quan el procediment afecte el poble gitano.
  
Setena
  
La Plataforma Romaní es compromet mitjançant la firma del present conveni a les obligacions pròpies dels organismes integrants de la Xarxa, i en especial a la normalització dels procediments per a l'adquisició, compra, o arrendament d'habitatges que es destinen al PROGRAMA ACCESIT que la dita entitat desenvolupa; i la Conselleria de Territori i Habitatge a facilitar la seua tasca en la mateixa mesura i amb les mateixes condicions que amb els altres organismes que integren l'esmentada Xarxa, l'incompliment de qualsevol de les parts que intervenen d'alguna de les obligacions assumides en el present conveni serà causa de resolució del present conveni.
  
Octava
  
El present conveni produirà efectes a partir del dia de la firma i tindrà caràcter plurianual, i prorrogarà per cada any consecutiu per acord de les parts.
  
Així mateix, qualsevol de les parts podrà proposar la modificació o denunciar el conveni, comunicant-ho per escrit a les altres, amb una antelació d'almenys, dos mesos a la data en què es donarà per acabat.
  
Novena
  
En cas de dubte o conflicte en la interpretació i l'aplicació d'aquest conveni, les parts se sotmetran a la Jurisdicció contenciosa administrativa.
  
Deu
  
El present conveni es troba exclòs de l'àmbit d'aplicació del Reial decret legislatiu 2/200, de 16 de juny, pel qual s'aprova el text refós de la Llei de contractes de les administracions públiques, per raó del que establix l'art. 3.1 c) de tal text legal.
  
I en prova de conformitat firmen el present conveni, en triple versió exemplar i a l'efecte contingut en aquest, al lloc i en la data adés indicats.
  
El conseller de Territori i Habitatge,
  
RAFAEL BLASCO CASTANY
  
El president Plataforma Romaní de la Comunitat Valenciana,
  
JUAN JOSÉ CASTELLÓN VARGAS